24/09/2012 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución de inscrición e publicación do convenio colectivo da empresa UTE Maessa-Laínsa (antes Senax UTE 2)

Visto o expediente do convenio colectivo da empresa UTE MAESSA-LAINSA (ANTES SENAX UTE 2) (código de convenio 15004082012004) que foi subscrito, pola comisión negociadora, na xuntaza do 15.06.2012, de conformidade co disposto no artigo 90 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos Traballadores, no Real decreto 713/2010, do 28 de maio, sobre rexistro e depósito de convenios e acordos colectivos de traballo e na Orde de 29 de outubro de 2010 pola que se crea o Rexistro de Convenios e Acordos Colectivos de Traballo da Comunidade Autónoma de Galicia ESTA XEFATURA DE TRABALLO E BENESTAR ACORDA: 1.º.–Ordenar a súa inscripción no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, 6 de siembro de 2012. O xefe territorial de Traballo e Benestar David Matias Lukasz Piotr Issaoui Ruiz de Luna ÍNDICE Artigo 1.º.–Ámbito funcional Artigo 2.º.–Ámbito temporal Artigo 3.º.–Vinculación à totalidade Artigo 4.º.–Absorción e compensación Artigo 5.º.–Comisión paritaria de interpretación Artigo 6.º.–Xornada laboral Artigo 7.º.–Retén de garda Artigo 8.º.–Vacacións Artigo 9.º.–Licenzas retribuídas Artigo 10.º.–Salario base Artigo 11.º.–Antigüidade Artigo 12.º.–Pagas extraordinarias Artigo 13.º.–Participación nos beneficios Artigo 14.º.–Plus de actividade Artigo 15.º.–Plus de transporte e distancia Artigo 16.º.–Plus de nocturnidade Artigo 17.º.–Plus tóxico, penoso e perigoso Artigo 18.º.–Plus de instrumentación Artigo 19.º.–Plus de central Artigo 20.º.–Plus de pistola Artigo 21.º.–Plus de varredora e outros pluses Artigo 22.º.–Traballos especiais e paradas programadas Artigo 23.º.–Horas extraordinarias Artigo 24.º.–Axuda de comida Artigo 25.º.–Dietas Artigo 26.º.–Pago de salarios Artigo 27.º.–Organización do traballo Artigo 28.º.–Traballos de superior categoría Artigo 29.º.–Promoción Artigo 30.º.–Seguro colectivo Artigo 31.º.–Anticipos Artigo 32.º.–Incapacidade temporal Artigo 32.º.1.–Abono incapacidade temporal por E. C. ou A. T. Artigo 32.º.2.–Incapacidade permanente Artigo 33.º.–Roupa de traballo Artigo 34.º.–Xubilación Artigo 35.º.–Préstamos reintegrables Artigo 36.º.–Garantías sindicais Artigo 37.º.–Cota sindical Artigo 38.º.–Asembleas Artigo 39.º.–Emprego Artigo 40.º.–Revisión salarial Artigo 41.º.–Seguridade e hixiene Artigo 42.º.–Condicións máis beneficiosas Cláusula adicional primeira Cláusula adicional segunda Cláusula adicional terceira Beneficios sociais Táboa salarial ARTIGO 1.–ÁMBITO FUNCIONAL. O presente convenio colectivo será de aplicación ao persoal de “UTE MAESSA-LAÍNSA”, anteriormente “SENAX UTE 2, adicado á limpeza industrial da central térmica de ENDESA nas Pontes sendo negociado polo representante dos traballadores/as (delegado de persoal) e a dirección da empresa. ARTIGO 2.–ÁMBITO TEMPORAL. O convenio terá unha vixencia desde o 1 de xaneiro de 2.012 ata o 31 de decembro de 2.013. Quedará automaticamente denunciado a partir do día 1 de novembro de 2.013, podéndose iniciar a partir desa data a negociación dun novo convenio. Será prorrogado en todos os seus conceptos en tanto non se logre un acordo expreso nas novas negociacións. ARTIGO 3.–VINCULACIÓN Á TOTALIDADE. As condicións establecidas no presente convenio, forman un todo orgánico indivisible e a efectos da súa aplicación práctica serán consideradas globalmente en cómputo anual, sen que caiba a aplicación illada dalgunha das suas partes, sen perxuizo do establecido no artigo 82.3 do ET. ARTIGO 4.–ABSORCIÓN E COMPENSACIÓN. As retribucións establecidas no presente convenio, compensan e absorben todas as existentes ata o momento da súa entrada en vigor, calquera que sexa a natureza ou a orixe das mesmas. Os aumentos de retribucións que poidan producirse no futuro por disposicións legais de xeral aplicación, só poderán afectar ás pactadas no presente convenio, cando consideradas en cómputo anual, superen a estas. En caso contrario, serán absorbidas ou compensadas por estas últimas, subsistindo o presente convenio nos seus propios termos e sen modificación algunha nos seus conceptos, módulos e retribucións. ARTIGO 5.–COMISIÓN PARITARIA DE INTERPRETACIÓN. Para a correcta interpretación e vixilancia do convenio, asi como para as demais funcións aquí establecidas e, as atribuídas polo ET, crearase unha COMISIÓN PARITARIA DE INTERPRETACIÓN formada polo Delegado de Persoal e a representación da empresa que tomaron parte nas deliberacións, podendo integrarse novos delegados de persoal ou do comité de empresa, no caso de que por aumentar o número de traballadores aumentase o número de representantes legais, incrementandose no mesmo número a representacion empresarial. Ambas as partes poderán contar coa presenza de asesores. A comisión será presidida por quen a mesma designe en cada sesión, tendo en conta que o cargo recaerá unha vez en cada unha das dúas representacións. A comisión reunirase no prazo máximo de quince días desde a súa convocatoria e cantas veces sexa mester para resolver os problemas referentes á aplicación e interpretación do convenio, tendo as súas resolucións carácter vinculante. Asi mesmo, será a encargada de solventar as discrepáncias que podan xurdir para a inaplicación das condicións de traballo às que se refire o artigo 82.3 do ET. ARTIGO 6.–XORNADA LABORAL. A xornada laboral será de 38 horas semanais de traballo efectivo, distribuídas do seguinte xeito: XORNADA CONTINUADA: luns a mércores, de 7.00 a 15.00 horas. Xoves e venres, de 7.00 a 14.00 horas. XORNADA PARTIDA: luns a mércores, de 8.30 a 13.15 e de 14.45 a 18.00 horas. Xoves e venres, de 8.30 a 13.15 e 14.45 a 17.00 horas. O persoal en xornada partida pasará a xornada continuada durante o período de 15 de xuño a 14 de setembro. O persoal a xornada continuada disporá de 20 minutos de descanso para bocadillo que terá a consideración de tempo traballado. Os traballadores afectados polo presente convenio, disporán de 15 minutos á saída do traballo para asearse. Se durante a vixencia deste convenio se reducise a xornada semanal de ENDESA (As Pontes), e sempre que ésta non sexa inferior a 37 horas semanais, adaptaríase a xornada en base a tal redución. ARTIGO 7.–RETÉN DE GARDA. Os sábados, domingos e festivos haberá un retén de persoal de garda, nomeado pola empresa, caso de non existir voluntarios suficientes, con horario de 7 a 13 horas e descanso luns e martes. Por cada sábado, domingo ó festivo traballado percibirán unha prima segundo táboa salarial anexa, aínda que, poderán optar por percibir a prima e dous días de descanso ou só tres días de descanso. O terceiro día de descanso cobrarase da mesma forma que un dos outros dous. ARTIGO 8.–VACACIÓNS. Todo o persoal gozará dunhas vacacións anuais retribuídas de 32 días naturais. Os maiores de 50 anos gozarán de 33 días. Estas vacacións distribuiranse de tal forma que en todo momento estean traballando na C. T. As Pontes un mínimo de 17 persoas (60% do persoal). A retribución será a do salario real correspondente á xornada ordinaria, exceptuando os pluses de distancia e transporte. empresa e comité confeccionarán un calendario de vacacións procurando que todos os traballadores gocen as mesmas entre o 15 de xuño e o 15 de setembro. Os traballadores que se incorporen á empresa ao longo do ano gozarán a parte proporcional de vacacións que lles correspondan. Obrigatoriamente gozáranse dentro do ano natural, non podendo ser compensadas en metálico nin acumuladas para anos sucesivos. ARTIGO 9.–LICENZAS RETRIBUÍDAS. O traballador avisando coa debida antelación e posterior xustificación, terá dereito a licenzas retribuídas nos seguintes supostos: a) 15 días naturais en caso de matrimonio. b) Cinco días por accidente ou enfermidade grave, hospitalización ou intervención cirúrxica sen hospitalización que precise reposo domiciliario de familiar de primeiro grao. Asimílase a primeiro grao á parella con quen se conviva. c) Cinco días por falecemento de familiar en primeiro grao. Dous días por falecemento, accidente ou enfermidade grave, hospitalización ou intervención cirúrxica sen hospitalización que precise reposo domiciliario de familiar en segundo grao. Cando por tal motivo o traballador precise facer un desprazamento ao efecto, o prazo será de catro dias. Un día por falecemento de familiar en terceiro grao. d) Seis días por nacemento de fillo. e) Un día por traslado de domicilio habitual. f) Ao goce dos permisos necesarios para concorrer a exames, cando se cursen estudos para a obtención dun título académico ou profesional. g) Ao tempo imprescindible para recibir asistencia sanitaria, debendo de xustificarse adecuadamente o tempo de permanencia. O traballador terá dereito ao cobro dos pluses polo tempo que xustifique de permanencia en consulta. h) Polo tempo indispensable para o cumprimento dun deber inescusable de carácter público e persoal. i) Un día para a renovación do permiso de conducir. j) Un día para a renovación do D. N. I. k) Un día para o recoñecemento médico anual. ARTIGO 10.–SALARIO BASE. O salario base é o que se establece para cada categoría na táboa salarial anexa. O salario base devengase por día natural. ARTIGO 11.–ANTIGÜIDADE. O complemento persoal por antigüidade consistirá en TRES BIENIOS do 5% do salario base e posteriores QUINQUENIOS do 7% do salario base. Respectarase o establecido en Decreto lexislativo 1 de 24.3.95 que aproba o texto refundido da Lei do Estatuto dos Traballadores. ARTIGO 12.–PAGAS EXTRAORDINARIAS. Todo traballador afectado polo presente convenio terá dereito a percibir 2 pagas extraordinarias cuxo importe será segundo táboa salarial anexa, ou a parte proporcional ao tempo traballado segundo o seu período de devengo. Estas pagas denominaranse de VERÁN E NADAL. A paga de Verán devengarase proporcionalmente ao tempo traballado no primeiro semestre e farase efectiva como máximo o día 20 de xullo. A paga de Nadal devengarase proporcionalmente ao tempo traballado no segundo semestre e farase efectiva como máximo o día 20 de decembro. ARTIGO 13.–PARTICIPACIÓN NOS BENEFICIOS. Coa nómina do mes de febreiro percibirase unha gratificación por participación nos beneficios consistente na cantidade que figura na táboa salarial anexa. Devengarase do día 1 de xaneiro ao 31 de decembro, proporcionalmente ao tempo traballado. ARTIGO 14.–PLUS DE ACTIVIDADE. Percibirase para cada categoría, segundo táboa salarial anexa e por día efectivo de traballo. ARTIGO 15.–PLUS DE TRANSPORTE E DISTANCIA. Por día efectivo de traballo percibirase o complemento extrasalarial denominado plus de transporte e distancia, na contía establecida na táboa salarial anexa. ARTIGO 16.–PLUS DE NOCTURNIDADE. O traballador que realice a súa xornada de traballo entre as 22 e as 6 horas, percibirá en concepto de nocturnidade a cantidade establecida na táboa salarial anexa, por xornada efectivamente traballada. ARTIGO 17.–PLUS TÓXICO, PENOSO E PERIGOSO. Pola excepcional toxicidade, penosidade e perigo que concorra en determinados postos de traballo percibirase un plus na contía establecida na táboa salarial anexa, por xornada efectivamente traballada. Abonarase a parte proporcional no que exceda de 8 horas. Percibirase o plus nos seguintes traballos: – Limpeza interior do silo de cinzas. – Conduto de gases de saída e circulación. – Limpeza interior de caldeira. – Manta e alimentadores. – Colectores e precipitadores. – Precalentadores. Así como en todos aqueles que legalmente se determine o dereito á súa percepción. ARTIGO 18.–PLUS DE INSTRUMENTACIÓN. O persoal que realice traballos de Instrumentación percibirá por cada xornada de traballo un plus que será equiparable ao plus de pistola. ARTIGO 19.–PLUS DE CENTRAL. Percibirase para cada categoría, segundo táboa salarial anexa e por día de traballo. ARTIGO 20.–PLUS DE PISTOLA. Por día efectivamente traballado con pistola de auga a presión percibirase un plus segundo táboa salarial anexa. O seguintes traballos equipararanse, a efectos económicos, ao manexo de pistola de auga a presión: – Aspirado de Caldeira. – Aspirado con equipo “MUNKEBO”. – Pistoleado con hidrolimpadora de presión. – Medidas de caudais de carbón pulverizado. ARTIGO 21.–PLUS DE VARREDORA E OUTROS PLUSES. Os peóns que manexen varredoras automóbiles percibirán por día efectivo de traballo en devandito posto un plus segundo táboa salarial anexa. Os traballos realizados nos postos denominados, planta 2 de trituración, pozo de trituración, galerías (desde trituración a planta 6, e desde trituración a separación magnética), varanda de control, gorros chineses de cinza e cintas transversais de parque de carbóns, devengarán un plus por día traballado segundo táboa salarial anexa. Pola excepcional toxicidade, o plus devengado na planta 6, será segundo táboa salarial anexa, por día traballado. ARTIGO 22.–TRABALLOS ESPECIAIS E PARADAS PROGRAMADAS.22.1. CALDEIRAS. Os traballos especiais de caldeira realizaranse sen interrupción en dúas quendas de traballo diarios. Pola limpeza interior da Caldeira completa, percibirase unha prima segundo táboa salarial anexa, ou a parte proporcional ao tempo traballado en devandita limpeza. Independentemente percibirase o plus de tóxico, penoso e perigoso.22.2. CHEMINEAS. Establécese unha prima na contía segundo táboa salarial anexa por todos os conceptos. Se a limpeza se realizáse fóra da xornada ordinaria, pagaranse as horas extras que correspondan.22.3. MANTA E ALIMENTADORES. Establécese unha prima na contía segundo táboa salarial anexa por operario e servizo completo.22.4. COLECTORES E CONDUTOS DE GASES DE SAÍDA E CIRCULACIÓN. Establécese unha prima na contía segundo táboa salarial anexa por todos os conceptos. No caso dos Condutos a prima será por día completo traballado.22.5. PRECIPITADORES. Establécese unha prima na contía establecida na táboa salarial anexa, por liña completa realizada. ARTIGO 23.–HORAS EXTRAORDINARIAS.23.1. Horas extraordinarias habituais: supresión.23.2. Horas extraordinarias esixidas pola necesidade de reparar sinistros ou outros danos de carácter extraordinario e urxentes: realización.23.3. Horas extraordinarias estruturais e as necesarias por ausencias imprevistas: Realización a condición de que non sexa posible a substitución das mesmas por contratacións temporais previstas na lexislación vixente.23.4. As horas extras abonaranse segundo táboa salarial anexa, podendo compensarse a razón de 1 día de descanso por cada 5 horas extras realizadas.23.5. As horas extras en sábado, domingo ou festivo abonaranse segundo táboa salarial anexa, podendo compensarse a razón de 1 día de descanso por cada 4 horas realizadas. En caso de ser chamado para a realización de horas extraordinarias, abonaranse un mínimo de 3 horas. Mensualmente pasarase ao comité de empresa unha relación nominativa das horas extraordinarias realizadas. ARTIGO 24.–AXUDA DE COMIDA. En concepto de suplidos establécese, durante a vixencia do presente convenio, unha axuda de comida segundo táboa salarial anexa, por día traballado, para o persoal en xornada partida. En caso de seguir realizando traballos logo da xornada laboral, abonarase este plus. Non se abonará dita axuda de comida cando: – Sexa período de PARADA. – Sexa sábado, domingo e festivo, se se abona a hora de comida, como hora extra. – Sexa día laboral, e se chame ao persoal operario ao seu domicilio, para realizar traballos extraordinarios. ARTIGO 25.–DIETAS. O importe das dietas, durante a vixencia do presente convenio, será segundo táboa anexa. ARTIGO 26.–PAGO DE SALARIOS. Os salarios serán abonados nos tres primeiros días do mes, dispondo o traballador dunha hora de permiso para cobrar, sempre que o pago se realice por cheque ou transferencia bancaria. ARTIGO 27.–ORGANIZACIÓN DO TRABALLO. Tendo en conta a obrigatoriedade da empresa de realizar todos os traballos establecidos nos contratos subscritos con ENDESA para a limpeza industrial na CENTRAL TÉRMICA, en particular os que merecen especial mención no artigo 22, e a adscrición do persoal afectado polo presente convenio aos mesmos, convense a execución, aínda fóra da xornada normal de traballo. A realización dos traballos fóra da xornada ordinaria de traballo farase con persoal voluntario dentro de cada categoría e especialidade, completando con traballadores de libre designación cando os voluntarios non fosen suficientes. Ambas as partes comprométense para que, tanto dentro da voluntariedade como na designación, se rote entre todos os traballadores salvando as diferenzas propias de categoría e profesión. A empresa, sen prexuízo da capacidade de organización que lle é propia, procurará rotar aos traballadores por todos os postos de traballo propios da súa categoría. ARTIGO 28.–TRABALLOS DE SUPERIOR CATEGORÍA. Todo traballador que realice traballos de superior categoría por espazo de CATRO meses consecutivos ou SEIS alternos nun período dun ano, consolidará a retribución económica do devandito posto. ARTIGO 29.–PROMOCIÓN. A empresa realizará cursos de formación e perfeccionamento do persoal, organizando os mesmos a través dos representantes dos traballadores. Estes cursos, no caso de ser superados, servirán de mérito para valorar ascensos. Independentemente do anterior, a empresa virá obrigada a convocar prazas de ascenso, cando existan vacantes, mantendo unha relación porcentual entre as diferentes categorías. Acórdase crear unha comisión formada por dous representantes de cada unha das partes negociadoras do convenio, para, conxuntamente, definir porcentaxes. ARTIGO 30.–SEGURO COLECTIVO. A empresa subscribirá unha póliza de accidentes coa seguinte cobertura: Por falecemento derivado de accidente laboral ou enfermidade profesional. Por incapacidade permanente absoluta ou gran invalidez derivada de accidente laboral ou enfermidade profesional. Os capitais asegurados serán os establecidos na táboa anexa. A empresa, no prazo dun mes a contar desde a firma do presente convenio, actualizará as pólizas de referencia. ARTIGO 31.–ANTICIPOS. Todo traballador terá dereito a percibir anticipos a conta do traballo realizado, podendo chegar ata o 90% do salario mensual devengado. Considéranse datas hábiles para a súa solicitude dos días 15 ao 20 de cada mes, debendo solicitarse con, polo menos, un día laborable de antelación. ARTIGO 32.–INCAPACIDADE TEMPORAL. ARTIGO 32.1.–ABONO INCAPACIDADE TEMPORAL POR E. C. ou A. T. En caso de I. T. por enfermidade común, a empresa complementará as prestacións ata o 100%, a partir do 8.º día, dos seguintes conceptos: salario base, antigüidade, plus de actividade, plus de central, pagas extraordinarias e de participación en beneficios. O complemento surtirá efectos sempre que as ausencias por I. T. do conxunto dos traballadores, non superen o 3% da xornada anual, en caso contrario o complemento aplicarase a partir do 15.º día de baixa. No suposto de baixa por accidente de traballo ou enfermidade profesional, darase o mesmo tratamento desde o primeiro día, pero respectando, en todo caso, as condicións máis favorables economicamente, se a achega da S. S. supera a garantía anterior. Este mesmo criterio aplicarase nos casos de baixa con hospitalización, mentres permaneza internado. ARTIGO 32.2.–INCAPACIDADE PERMANENTE. O persoal que cause baixa na empresa por incapacidade permanente, total ou absoluta, será substituido por outro traballador co mesmo carácter. ARTIGO 33.–ROUPA DE TRABALLO. A empresa facilitará a todos os traballadores desde o primeiro día de traballo, as pezas de protección e hixiene necesarias. Estas pezas daránselle igualmente ao persoal que estea de baixa por enfermidade ou accidente. A cada traballador faráselle entrega de: Unha chaqueta de auga acolchada Dúas fundas Un traxe de faena Dúas toallas de baño 12 pastillas de xabrón HENO DE PRAVIA de 125 gramos. Un par de zapatos de seguridade de coiro, cada seis meses. Unha camisa de verán Entregarase unha funda a cada traballador que realice unha caldeira completa. ARTIGO 34.–XUBILACIÓN. Os traballadores e traballadoras poderán xubilarse à idade de 65 anos, sempre que reunan os requisitos para elo. O persoal que se xubile coa citada idade será substituido por outro traballador contratado con carácter estable. No relativo á xubilación aos 64 anos estarase ao establecido na lexislación vixente, sendo compensada segundo táboa anexa. Establécese un premio por XUBILACIÓN ANTICIPADA para os traballadores cunha antigüidade mínima de SETE ANOS que decidan xubilarse voluntariamente de acordo coa táboa anexa, sempre que a xubilación supoña a amortización do posto de traballo. ARTIGO 35.–PRÉSTAMOS REINTEGRABEIS. O persoal fixo poderá solicitar da empresa a concesión de préstamos reintegrabeis. Estes préstamos terán como finalidade axudar aos traballadores nos supostos de gastos imprevistos ou extraordinarios e para ese efecto dotarase un FONDO SOCIAL segundo táboa anexa. Elaboraranse os criterios para a concesión destes, que terán un límite segundo táboa anexa por traballador. Quedará a criterio da empresa a concesión ou non dos préstamos, así como o prazo de amortización, que non poderá superar os dous anos. ARTIGO 36.–GARANTÍAS SINDICAIS. Os membros do comité de empresa disporán da reserva de horas mensuais que establezan as leis para o desenvolvemento das súas funcións de representación. As horas poderán acumularse nun ou en varios membros do comité, non computándose dentro do crédito horario as investidas na negociación do convenio ou a petición da empresa. ARTIGO 37.–COTA SINDICAL. A empresa a petición dos traballadores afiliados a unha central sindical, descontará en nómina o importe da cota mensual de afiliación, que será posta a disposición das centrais por esta. A solicitude será por escrito e permanecerá vixente en tanto non se comunique o contrario. ARTIGO 38.–ASEMBLEAS. Os traballadores disporán dun máximo de 5 horas ao ano para asembleas, dúas das cais non poderán coincidir en ningún caso en xoves ou venres. ARTIGO 39.–EMPREGO. Sempre que se manteña a actual carga de traballo derivada da relación contractual con ENDESA para a limpeza industrial da central térmica, garantirase “ad personam” o emprego ao persoal procedente de FCC, durante a vixencia do presente convenio. En todo caso, a empresa comprométese a empregar os mecanismos establecidos no Decreto Lexislativo 1 de 24.3.95, polo que se aproba o texto refundido da Lei do Estatuto dos Traballadores. ARTIGO 40.–REVISIÓN SALARIAL. O incremento salarial e social, para os dous anos de vixencia, será do 0,8 do I. P. C. real (todos os conceptos). Tendo en conta que o I. P. C. real do ano 2012 coñecerase en xaneiro do ano 2013, e o do ano 2013 coñecerase en xaneiro do 2014, a empresa incrementará os salarios do ano 2012 o 0,8 do I. P. C. previsto (2%) á firma do convenio e incrementará os salarios do ano 2013 o 0,8 do I. P. C. previsto (2%), unha vez revisadas as táboas do ano 2012. CLAÚSULA DE REVISIÓN SALARIAL. Páctase unha cláusula de revisión salarial que para o ano 2012 consistente na diferenza entre o IPC real e o IPC previsto dese mesmo ano (2%). A revisión terá efectos retroactivos a 1 de xaneiro do 2012. Páctase unha cláusula de revisión salarial que para o ano 2013 consistente na diferenza entre o IPC real e o IPC previsto dese mesmo ano (2%). A revisión terá efectos retroactivos a 1 de xaneiro do 2013. ARTIGO 41.–SEGURIDADE E HIXIENE. En materia de Prevención de Riscos e Saúde Laboral estarase ao disposto na lexislación vixente. ARTIGO 42.–CONDICIÓNS MÁIS BENEFICIOSAS. Os traballadores que, con anterioridade ao presente convenio, viñesen gozando de mellores condicións consideradas no seu conxunto en cómputo anual, que as aquí pactadas, conservarán as mesmas. CLÁUSULA ADICIONAL PRIMEIRA. Para o non previsto no presente convenio estarase ao disposto no convenio colectivo de “LIMPEZA DE EDIFICIOS E LOCAIS” da Coruña. CLÁUSULA ADICIONAL SEGUNDA. Os atrasos que se deriven da aplicación do presente convenio, serán satisfeitos como máximo coa nómina do mes de abril. CLÁUSULA ADICIONAL TERCEIRA. No suposto de negociarse e que se chegue a asinar un convenio colectivo das empresas auxiliares de ENDESA das Pontes, no que participe na comisión negociadora a parte empresarial de “UTE MAESSA-LAÍNSA”, producirase a adhesión ao mesmo, sempre que así o decida a asemblea de traballadores deste Centro de Traballo, respectándose as condicións máis beneficiosas que a xuízo dos traballadores existan no actual convenio. TÁBOA SALARIAL ANO 2012 PROVISIONAL